LIETUVOS RESPUBLIKOS FINANSŲ MINISTRO



Į S A K Y M A S

**DĖL FINANSŲ MINISTRO 2003 M. LIEPOS 3 D. ĮSAKYMO Nr. 1K-184**

**„DĖL Lietuvos Respublikos valstybės ir savivaldybių biudžetų pajamų ir išlaidų klasifikacijos patvirtinimo“ PAKEITIMO**

2010 m. gruodžio 31 d. Nr. 1K-417

Vilnius

P a k e i č i u Lietuvos Respublikos valstybės ir savivaldybių biudžetų pajamų ir išlaidų klasifikaciją, patvirtintą Lietuvos Respublikos finansų ministro 2003 m. liepos 3 d. įsakymu Nr. 1K-184 „Dėl Lietuvos Respublikos valstybės ir savivaldybių biudžetų pajamų ir išlaidų klasifikacijos patvirtinimo“ (Žin., 2003, Nr. [69-3135](https://www.e-tar.lt/portal/lt/legalAct/TAR.53CF7E3F4A7D); 2010, Nr. [36-1732](https://www.e-tar.lt/portal/lt/legalAct/TAR.95CFC0AE8F5C)):

1. Išdėstau II skyriaus „Valstybės ir savivaldybių biudžetų išlaidų ekonominė klasifikacija“ pastraipą „2.2 Prekių ir paslaugų naudojimas“ taip:

|  |  |
| --- | --- |
| „2.2. | Prekių ir paslaugų naudojimas |
| 2.2.1. | Prekių ir paslaugų naudojimas |
| 2.2.1.1. | Prekių ir paslaugų naudojimas |
| 2.2.1.1.1. | Prekių ir paslaugų naudojimas |
| 2.2.1.1.1.01. | Mityba |
| 2.2.1.1.1.02. | Medikamentai (ir darbuotojų sveikatos tikrinimas) |
| 2.2.1.1.1.05. | Ryšių paslaugos |
| 2.2.1.1.1.06. | Transporto išlaikymas |
| 2.2.1.1.1.07. | Apranga ir patalynė |
| 2.2.1.1.1.08. | Spaudiniai |
| 2.2.1.1.1.09. | Ginklai ir karinė įranga |
| 2.2.1.1.1.10. | Kitos prekės |
| 2.2.1.1.1.11. | Komandiruotės (transporto, apgyvendinimo, ryšio ir kitos komandiruotės išlaidos) |
| 2.2.1.1.1.12. | Miestų ir gyvenviečių viešasis ūkis |
| 2.2.1.1.1.14. | Ilgalaikio materialiojo ir nematerialiojo turto nuoma |
| 2.2.1.1.1.15. | Ilgalaikio materialiojo turto einamasis remontas |
| 2.2.1.1.1.16. | Kvalifikacijos kėlimas |
| 2.2.1.1.1.17. | Apmokėjimas samdomiems ekspertams, konsultantams ir komisinių išlaidos |
| 2.2.1.1.1.18. | Apmokėjimas už turto vertinimo paslaugas |
| 2.2.1.1.1.19. | Veiklos nuoma |
| 2.2.1.1.1.20. | Komunalinės paslaugos |
| 2.2.1.1.1.30. | Kitos paslaugos“ |

2. Išdėstau 1 priedo „Lietuvos Respublikos valstybės ir savivaldybių biudžetų pajamų ir išlaidų klasifikacijos paaiškinimai“ II skyriaus „Valstybės ir savivaldybių biudžetų išlaidų ekonominė klasifikacija“ pastraipą „2.2. Prekių ir paslaugų naudojimas“ taip:

„2.2. Prekių ir paslaugų naudojimas.

Šią kategoriją sudaro prekės ir paslaugos, sunaudotos prekių gamybai ir paslaugų teikimui (tai yra valstybės ir savivaldybių institucijų ir biudžetinių įstaigų išlaikymo išlaidos). Neįtraukiamos prekės, įsigytos kaip ilgalaikis turtas, prekės ir paslaugos, panaudotos materialiajam ir nematerialiajam turtui sukurti, įsigytos strateginėms arba neliečiamosioms atsargoms padidinti.

Ilgalaikio turto įsigijimo išlaidos arba išlaidos prekėms ir paslaugoms, panaudotoms valstybės kapitalui kurti, pavyzdžiui, statyti pastatams, kuriais naudosis pati valstybė, klasifikuojamos kaip materialiojo arba nematerialiojo turto įsigijimas. Išlaidos nebrangiam ilgą laiką naudotinam turtui, kaip darbo įrankiai, įsigyti, kai jos daromos reguliariai ir yra nedidelės, palyginti su išlaidomis mašinoms ir įrenginiams įsigyti, traktuojamos kaip prekių ir paslaugų naudojimo išlaidos.

Prekės ir paslaugos, sunaudotos ilgalaikio turto priežiūrai ir remontui, priskiriamos prekių ir paslaugų naudojimo išlaidoms. Ilgalaikio turto priežiūra ir remontas išsiskiria dviem ypatybėmis:

priežiūrą ir einamąjį remontą turi periodiškai atlikti jo savininkai arba kiti naudotojai, kad galėtų naudoti šį turtą jo numatyto tarnavimo laikotarpiu;

priežiūra ir remontas nekeičia ilgalaikio turto vertės arba jo naudingųjų savybių, bet palaiko jo gerą būklę arba atkuria jo ankstesnę būklę.

Prekių ir paslaugų panaudojimas moksliniams tyrimams, personalo mokymui, rinkos tyrimui ir panašiai veiklai laikomas prekių ir paslaugų naudojimu, o ne nematerialiojo turto įsigijimu, net jeigu kai kurios išlaidos gali sukurti naudą ilgiau nei vieniems metams. Medžiagų įsigijimas nacionalinės valiutos monetų arba banknotų gamybai arba mokėjimas rangovams, gaminantiems valiutą, taip pat laikomas prekių ir paslaugų naudojimu.

Į prekių ir paslaugų naudojimo kategoriją įtraukiamas ginklų (raketų, raketinių ginklų ir kovinių galvučių) ir įrangos, naudojamos šiems ginklams tiekti (pvz., įrenginių raketoms paleisti, karinių laivų, povandeninių laivų ir tankų), įsigijimas. Objektų, kuriuos galima panaudoti ir civiliniais, ir kariniais tikslais, pavyzdžiui, karinių aerodromų, dokų, karo specialiųjų mokyklų, ligoninių ir buveinių, įrangos įsigijimas laikomas ilgalaikio turto įsigijimu. Policijos ir vidaus saugumo tarnybų įsigyti ginklai arba šarvuotos transporto priemonės laikomos įsigytu ilgalaikiu turtu, net jeigu išlaidos tokiai pat įrangai kariniais tikslais būtų traktuojamos kaip prekių ir paslaugų naudojimo išlaidos.

Veiklos nuoma taip pat priskiriama prekių ir paslaugų naudojimui. Veiklos nuoma – tai nuomos sandoris, kai finansinės nuomos (lizingo) bendrovė įsigyja kliento pageidaujamą ilgalaikį materialųjį arba nematerialųjį turtą ir perduoda jį klientui naudotis iš anksto sutartam laikotarpiui. Pasibaigus sutarčiai, klientas gali pasirinkti: grąžinti turtą finansinės nuomos (lizingo) bendrovei, pratęsti nuomos sutartį ar sudaryti sutartį kitam turtui.

Prekių ir paslaugų naudojimo išlaidas sudaro šie išlaidų straipsniai:

2.2.1.1.1.01. Mityba. Maisto produktų įsigijimo ir jų gamybos išlaidos. Šias išlaidas numato įstaigos, kurių veikla susijusi su maitinimo paslaugų teikimu;

2.2.1.1.1.02. Medikamentai (ir darbuotojų sveikatos tikrinimas). Šios išlaidos apima medikamentų ir tvarsliavos įsigijimo išlaidas; vakcinų, vitaminų, dezinfekuojančių medžiagų, medicininio inventoriaus (iki 50 litų vertės) įsigijimo išlaidas; kraujo paruošimo išlaidas. Šias išlaidas numato įstaigos, kurių veikla susijusi su medikamentų naudojimu;

2.2.1.1.1.05. Ryšių paslaugos. Telefonų, interneto, faksų, radiotelefonų, mobiliojo ryšio telefonų ir kitų ryšių priemonių paslaugų išlaidos, taip pat pašto siuntimo, telefono aparato linijos įrengimo išlaidos;

2.2.1.1.1.06. Transporto išlaikymas. Transporto priemonių remonto, nuomos bei transporto priemonių išlaikymo (degalai, tepalai, atsarginės dalys, padangos ir pan.) išlaidos; transporto draudimo išlaidos;

2.2.1.1.1.07. Apranga ir patalynė. Patalynės, specialių drabužių, uniformų ir kitos aprangos bei avalynės įsigijimo, skalbimo ir jos remonto išlaidos;

2.2.1.1.1.08. Spaudiniai. Knygų, įskaitant knygas bibliotekų fondams, periodinių leidinių ir kitų spaudinių įsigijimo išlaidos;

2.2.1.1.1.09. Ginklai ir karinė įranga;

2.2.1.1.1.10. Kitos prekės. Šis straipsnis apima visas kitas, nepaminėtas 2.2.1.1.1.01–2.2.1.1.1.09 straipsniuose, išlaidas prekėms įsigyti;

2.2.1.1.1.11. Komandiruotės (transporto, apgyvendinimo, ryšio ir kitos komandiruotės išlaidos). Komandiruočių ir tarnybinių kelionių šalies viduje ir užsienyje išlaidos. Komandiruotės metu turėtos kvalifikacijos kėlimo išlaidos priskiriamos kvalifikacijos kėlimo išlaidų straipsniui;

2.2.1.1.1.12. Miestų ir gyvenviečių viešasis ūkis. Miestų ir gyvenviečių viešojo ūkio einamosios išlaidos;

2.2.1.1.1.14. Ilgalaikio materialiojo ir nematerialiojo turto nuoma. Ilgalaikio materialiojo (išskyrus transporto priemones) ir nematerialiojo turto nuomos išlaidos;

2.2.1.1.1.15. Ilgalaikio materialiojo turto einamasis remontas. Ilgalaikio materialiojo turto remonto darbų ir techninės priežiūros išlaidos;

2.2.1.1.1.16. Kvalifikacijos kėlimas. Kvalifikacijos kėlimo išlaidas į apskaitą įtraukia visos institucijos, išskyrus kvalifikacijos kėlimo įstaigas. Prie šių išlaidų taip pat priskiriamos išlaidos stažuotėms organizuoti, seminarams, konferencijoms, kursams, pratyboms, paskaitoms rengti ir pan.;

2.2.1.1.1.17. Apmokėjimas samdomiems ekspertams, konsultantams ir komisinių išlaidos;

2.2.1.1.1.18. Apmokėjimas už turto vertinimo paslaugas;

2.2.1.1.1.19. Veiklos nuoma. Veiklos nuomos būdu gali būti finansuojama: pramonės, prekybos įranga; medicininė įranga; žemės ūkio technika, įrenginiai; statybinė technika; naujos ir naudotos transporto priemonės; nekilnojamasis turtas; kompiuterinė technika, organizacinė technika (kompiuteriai, spausdintuvai, monitoriai, kopijavimo aparatai ir kt.); kita;

2.2.1.1.1.20. Komunalinės paslaugos. Jos apima šildymo išlaidas, taip pat šildymui skirto skystojo ir kietojo kuro įsigijimo išlaidas (atvežimo, paruošimo); elektros energijos, skirtos apšvietimui, šildymui ir kitoms reikmėms, išlaidas ir vandentiekio ir kanalizacijos paslaugų apmokėjimo išlaidas;

2.2.1.1.1.30. Kitos paslaugos. Šis straipsnis apima visas kitas, nepaminėtas 2.2.1.1.1.11–2.2.1.1.1.20 straipsniuose, paslaugų naudojimo išlaidas.“

FINANSŲ MINISTRĖ INGRIDA ŠIMONYTĖ